《题师吴堂》
宋代·黄公度

夫子贤尧舜，老彭尝窃比。
郯子及师襄，下问曾不耻。
河汾一书生，自谓圣复起。
西京投阁士，敢与孟轲齿。
古人取名廉，后人取名侈。
谁知今人中，复见古君子。
方君帅南越，千载少伦拟。
燕居榜师吴，一谦具四美。
隐之经石门，得名一杯水。
伯始万事优，可但清而已。
官曹服公德，廉仁革贪鄙。
民俗陶公化，淳厚胜奸宄。
蛮獠畏公威，折箠制千里。
老猾惮公明，束手敢干纪。
三城有馀力，一堂仍旧址。
裘带自清闲，宾僚多燕喜。
惟昔开元相，勋业照青史。
胸蟠活国计，试手曾向此。
我公廊庙具，劳外亦久矣。
尺一趣归装，高蹈广平轨。

作者简介：黄公度（1109～1156）字师宪，号知稼翁，莆田（今属福建）人。绍兴八年进士第一，签书平海军节度判官。后被秦桧诬陷，罢归。除秘书省正字，罢为主管台州崇道观。十九年，差通判肇庆府，摄知南恩州。桧死复起，仕至尚书考功员外郎兼金部员外郎，卒年四十八，著有《知稼翁集》十一卷，《知稼翁词》一卷。